Bjarne Laustsen (S), 2010-06-03:
Jeg benytter mig af den ret, næsten som statsministeren gjorde i går, og har et ønske om at gå op og sætte nogle ting på plads.
Når jeg nu gør det, er det, fordi jeg synes, at Venstres ordfører, De Konservatives ordfører, hr. Erling Bonnesen, hr. Tage Leegaard og ikke mindst hr. Hans Kristian Skibby fra Dansk Folkeparti godt kunne have gået op som ordførere, for så havde der været plads til, at vi kunne få en reel diskussion og nogle spørgsmål omkring det her.
Det er sådan, at den, der er mest tæt på sandheden, nok er hr. Hans Kristian Skibby, som siger, at der er 139.000 job i fødevareklyngen.
Vi har spurgt til tallene i Fødevareudvalget.
I 2004 var der godt 171.000 job, i 2008 var det faldet til 154.000 job.
Den 26. april spurgte vi fødevareministeren, om han kunne oplyse, hvor mange job der var i sektoren.
Da var tallet faldet til 135.000.
Det er svært at finde en regering i nyere tid, der har fjernet flere job fra landbruget end den regering, vi har nu.
Derfor lyder det jo lidt hult, når det er, at man påstår, at det er venstrefløjen, der vil fjerne en masse job.
Det er også de tre partier, der har lavet en aftale om »Grøn Vækst«, hvor de end ikke har fundet ud af at implementere den fuldt ud og har anvist, hvordan man skal reducere op til 19.000 t, som det står deri.
Det, der også er spørgsmålet ud fra i dag, er jo, at vi i Fødevareudvalget har haft mange gode deputationer inde fra landbruget, og de har også fortalt os lidt om, hvad det er, de synes, der skal ske, i forhold til hvordan vi fra lovgivernes side kan hjælpe et trængt erhverv.
Det er der ingen af dem der har.
De har talt om rammevilkår og en lang række andre ting.
En af de ting, som også er problematisk, er noget, som også andre har været inde på, nemlig at hvis man skal hjælpe nogle, om det så er klogt at give skattelettelser.
Hvad er det, der sker med skattelettelser?
Det siger vismændene noget om, og de har gået flere år i skole, end jeg har.
Det er lige meget, om det er jordskatter, det er mælkekvoter eller noget som helst andet, så er det blevet kapitaliseret i ejendomme og i jorden.
Hvem er det godt for?
Det er godt for dem, der har, og det er skidt for de nye landmænd, der skal ud at investere, for de skal låne rigtig mange penge.
De bliver født med gæld, og de sidder i gældsfælden.
Derfor kan man se, at alt det, der er sket med stigende jordpriser osv., er noget, der har været med til at fordre, at vi har fået den her udvikling, der har gjort, at man har lånt.
I Danmark har vi haft et system – det er måske ikke, fordi man har betalt overpris for jorden efter de tal, vi har fra Fødevareministeriet – der siger, at op til 6 mia. kr. er der betalt i overpris.
Det er så unge landmænd, der skal betale den gæld tilbage.
Men naboejendommen og landmanden ved siden af har brugt de tal på jordpriserne til at gå op og sige til sit pengeinstitut eller hvor nu, han har lånt pengene: Kan jeg ikke låne, for nu er vi i den situation, at der er blevet handlet jord her på egnen til den pris, kan jeg ikke lige få lov at låne?
Det er så det, der har ført til, at vel omkring 300 mia. kr. er det, man skylder.
Det er det billede, vi har af de diskussioner omkring det her.
Vi kan jo ikke gøre ved, at vi blev smidt ud af forhandlingerne om »Grøn Vækst«.
Vi kan se, at noget af det, der var klogt, som også den tidligere skatteminister var oppe om, var jo, at vi kunne have sat os ned og have lavet en aftale om det.
Men vi kan se, at man har sendt regningen videre til kommunen ved at sige, at det er kommunen, der skal give en kommunegaranti for, at vi kan få biogasanlæg op.
Jeg synes, det ville være klogt.
Vi har også i Fødevareudvalget lyttet til landmænd, der har sagt: Jamen kan vi ikke blive energileverandører og kigge på, hvordan det er i Tyskland?
Der er Fødevareudvalget blevet enige om her til efteråret at tage ned og besigtige forholdene, hvad det er, tyskerne gør.
De er også i samme situation, de tjener ikke så mange penge på den primære produktion, men de tjener så penge på en produktion ved siden af, lidt ligesom svenskerne gør med deres skove.